Մեքսիկացին

«Մեքսիկացին», ամերիկացի հեղինակ Ջեք Լոնդոնի կարճ պատմվածքներից, որը հրատարակվել է 1911 թվականին։

Նախապատմություն 
Գրված լինելով մեքսիկական հեղափոխության ժամանակ, մինչ Լոնդոնը գտնվում էր Տեխասի Էլ Պասո քաղաքում, «Մեքսիկացին» առաջին անգամ հրատարակվել է Saturday Evening Post ամերիկյան ամսագրում։ 1913-ին այն վերահրատարակվել է Գրոսեթ և Դանլափ հրատարակչության կողմից՝ «Գիշերը ծնվածը» պատմվածքների ժողովածուի մեջ։

Գլխավոր հերոսի նախատիպը «Ջո Ռիվերս» մականունով իրական մեքսիկացի հեղափոխականն է, որի՝ բռնցքամարտի մրցույթներին հաղթելն աջակցում էր մի խումբ արտաքսյալ հեղափոխականների կողմից ստեղծված «Մեքսիկական հեղափոխական խունտային»։ Վերջում Ռիվերսը թողնում է բռնցքամարտը և դառնում Էլ Պասոյի սառույց մատակարարողը։

Սյուժե 
Պատմությունը վերաբերում է մեքսիկացի տպագրող Խուան Ֆերնանդեսի որդուն, որը հրատարակել էր Վերակրուզի Ռիո Բլանկոյի հիդրոէլեկտրակայաններում աշխատողների գործադուլին վերաբերող հոդվածներ։ Աշխատողները լոկաուտի էին ենթարկվել, և նրանց դեմ դաշնային զորքեր էին ուղարկվել։ Խուանը խուսափել է կոտորածից`բարձրանալով մահացածների մարմինների վրա, որոնց թվում էին իր մոր և հոր դիակները։ Նա գնում է Տեխասի Էլ Պասո քաղաք, որտեղ կապի մեջ է մտնում «Մեքսիկական հեղափոխական խունտա»-ի հետ։ Վերցնելով Ֆելիպե Ռիվերա նոր անունը՝ նա կամավոր ծառայում է խունտայի գրասենյակում, որի անձնակազմը կասկածում է նրա դրդապատճառների վրա և նրան ծառայի աշխատանք հանձնարարում։ Սակայն շուտով նրան ուղարկում են Ստորին Կալիֆորնիա՝ վերականգնելու կապերը Լոս Անջելեսի հեղափոխականների և թերակղզու միջև։ Կատարելով իր հրամանները՝ նա նաև սպանում է դաշնային գեներալին և վերադառնում Էլ-Պասո։

Ռիվերան զարմացնում է իր գործընկերներին. նա երբեմն անհայտանում էր մի քանի օրով կամ շաբաթով, այնուհետև վերադառնում անհրաժեշտ միջոցներով և թարմ վերքերով, որոնք ակնհայտորեն առաջանում էին կռիվների ժամանակ։ Առանց նրանց իմացության՝ նա սկսել էր աշխատել տեղական բռնցքամարտի ակումբում, նախ որպես փորձառու մարտիկների մարզումների գործընկեր, այնուհետև շարունակելով հանդես գալ առանձին մարտերով։ Երբ խունտան դժվարության մեջ է հայտնվում ֆինանսավորել հեղափոխությունը, Ռիվերան անսպասելիորեն հորդորում է իր վերադասներին երեք շաբաթ անց զենք պատվիրել և խոստանում ապահովել 5000 ԱՄՆ դոլար գումարը, որն անհրաժեշտ էր վճարման համար։

Ռիվերան այցելում է բռնցքամարտում հայտնի Մայքլ Քելլիին, որը Նյու Յորքից բերել է խոստումնալից մարզիկ Դենի Ուորդին։ Ուորդի համար նախատեսված հակառակորդը կոտրել էր իր բազուկը և չէր կարող կռվել։ Ռիվերան առաջարկում է զբաղեցնել նրա տեղը, պահանջելով «հաղթողին ամեն ինչ» պայմանագիր, քանի որ նա իմացել էր, որ մրցանակային գումարը ավելի քան բավականաչափ կլիներ զենք ձեռք բերելու համար։ Ուորդը համաձայնում է, բայց պայմանով, որ պաշտոնական չափակշռումը պետք է տեղի ունենար մենամարտի առավոտյան, ոչ թե՝ ռինգում։

Ռիվերան մի քանի անգամ Ուորդին նոկդաունի է ենթարկում​​, չնայած ամբոխը սատարում էր վերջինիս, իսկ մրցավարը կողմնապահություն անում նրան։ Մենամարտի ընթացքում Ռիվերան իմանում է, որ Քելին լուրջ խաղադրույք է կատարել իր դեմ և հրաժարվում է խուսափել հարվածից նույնիսկ այն բանից հետո, երբ Քելին առաջարկում է իր օգնությունն իր բռնցքամարտիկի կարիերան առաջ տանելու գործում։ Տասնյոթերորդ ռաունդում ծնողներին սպանողներից վրեժ լուծելուց դրդված՝ նա նոկաուտի է ենթարկում Ուորդին և ստանում զենքի համար վճարելու և հեղափոխությունը շարունակելու համար անհրաժեշտ գումարը։

Ֆիլմեր 

 1952 թվականին նկարահանվել է «Կռվողը» ֆիլմում, որտեղ գլխավոր դերերը կատարում են Ռիչարդ Կոնտին և Լի Ջեյ Կոբբը։
 1956 թվականին Խորհրդային Միությունում նկարահանվել է «Մեքսիկացին» ֆիլմը, որտեղ գլխավոր դերերը կատարում են Օլեգ Ստրիժենովը և Բորիս Անդրեևը։
 1984 թվականին Գերմանական Դեմոկրատական Հանրապետությունում նկարահանված "Der Mexikaner Felipe Rivera" հեռուստաֆիլմը։

References

External links

Արտաքին հղումներ 

 

Պատմվածքներ
Անգլերեն գրքեր
Անգլերեն գրականություն